याज्ञवल्क्यस्मृतिः/व्यवहाराध्यायः/संविद्व्यतिक्रमप्रकरणम्
<table>		
		
<td><p>		
	राजा कृत्वा पुरे स्थानं ब्राह्मणान्न्यस्य तत्र तु   ।त्रैविद्यं वृत्तिमद्ब्रूयात्स्वधर्मः पाल्यतां इति   । । २.१८५  । ।	</p>
<td><p>		
	निजधर्माविरोधेन यस्तु समयिको भवेत् ।सोऽपि यत्नेन संरक्ष्यो धर्मो राजकृतश्च यः   । । २.१८६  । ।	</p>
<td><p>		
	गणद्रव्यं हरेद्यस्तु संविदं लङ्घयेच्च यः   ।सर्वस्वहरणं कृत्वा तं राष्ट्राद्विप्रवासयेत् । । २.१८७  । ।	</p>
<td><p>		
	कर्तव्यं वचनं सर्वैः समूहहितवादिनाम्  ।यस्तत्र विपरीतः स्यात्स दाप्यः प्रथमं दमम्  । । २.१८८  । ।	</p>
<td><p>		
	समूहकार्य आयातान्कृतकार्यान्विसर्जयेत् ।स दानमानसत्कारैः पूजयित्वा महीपतिः   । । २.१८९  । ।	</p>
<td><p>		
	समूहकार्यप्रहितो यल्लभेत तदर्पयेत् ।एकादशगुणं दाप्यो यद्यसौ नार्पयेत्स्वयम्  । । २.१९०  । ।	</p>
<td><p>		
	धर्मज्ञाः शुचयोऽलुब्धा भवेयुः कार्यचिन्तकाः   ।कर्तव्यं वचनं तेषां समूहहितवादिनाम्  । । २.१९१  । ।	</p>
<td><p>		
	श्रेणिनैगमपाखण्ड गणानां अप्ययं विधिः   ।भेदं चैषां नृपो रक्षेत्पूर्ववृत्तिं च पालयेत् । । २.१९२  । ।	</p>
</table>